CELEX: 32008D0401
Language: et
Date: 2008-04-30 00:00:00
Title: 2008/401/EÜ,Euratom: Komisjoni otsus, 30. aprill 2008 , millega muudetakse kodukorda seoses Euroopa Parlamendi ja nõukogu määruse (EÜ) nr 1367/2006 (keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes) üksikasjalike rakenduseeskirjadega

30.5.2008   
            
            
               ET
            
            
               Euroopa Liidu Teataja
            
            
               L 140/22
            
         
      KOMISJONI OTSUS,
   30. aprill 2008,
   millega muudetakse kodukorda seoses Euroopa Parlamendi ja nõukogu määruse (EÜ) nr 1367/2006 (keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes) üksikasjalike rakenduseeskirjadega
   (2008/401/EÜ, Euratom)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut, eriti selle artikli 218 lõiget 2,
   võttes arvesse Euroopa Aatomienergiaühenduse asutamislepingut, eriti selle artiklit 131,
   võttes arvesse Euroopa Liidu lepingut, eriti selle artikli 28 lõiget 1 ja artikli 41 lõiget 1,
   ning arvestades järgmist:
   
               (1)
            
            
               Euroopa Parlamendi ja nõukogu määrusega (EÜ) nr 1367/2006 (1) on ette nähtud, et ühenduse institutsioonide ja organite suhtes kohaldatakse Århusi konventsiooni seoses keskkonnateabele juurdepääsuga, üldsuse kaasamisega keskkonnaküsimustega seotud kavadesse ja programmidesse ning vaidemenetluse ja kohtu poole pöördumisega.
            
         
               (2)
            
            
               Vastavalt määruse (EÜ) nr 1367/2006 artiklile 13 kohandavad ühenduse institutsioonid ja organid vajaduse korral oma kodukorda kõnealuse määruse sätetega.
            
         
               (3)
            
            
               Vastavalt määruse (EÜ) nr 1367/2006 artiklile 7 peab ühenduse institutsioon või organ, kui ta saab taotluse sellise keskkonnainfo saamiseks, mida ta valduses ei ole, teatama taotlejale hiljemalt 15 tööpäeva jooksul selle ühenduse institutsiooni või organi või riigiasutuse nime, kellelt tema arvates on võimalik taotleda nõutud teavet, või edastama taotluse asjaomasele ühenduse institutsioonile või organile või riigiasutusele, kelle valduses on nõutud teave. Sellist sätet ei ole kehtestatud Euroopa Parlamendi ja nõukogu 30. mai 2001. aasta määruses (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) (2) ega komisjoni suhtes kõnealuse määruse rakendamise üksikasjalikes eeskirjades, mis on sätestatud komisjoni kodukorras (3) mida on muudetud komisjoni otsusega 2001/937/EÜ, ESTÜ, Euratom. (4) Seega tuleks kodukorda täiendada erisättega seoses juurdepääsu taotlemisega sellisele keskkonnateabele, mis ei ole komisjoni valduses.
            
         
               (4)
            
            
               Seoses avalikkuse osalemisega on määruse (EÜ) nr 1367/2006 artiklis 9 nõutud, et ühenduse institutsioonid ja organid tagaksid, et üldsusele antakse asjakohaste vahendite abil õigeaegsed ja tõhusad võimalused osaleda siis, kui kõik lahendusvariandid on veel võimalikud, keskkonnaga seotud kavade ja programmide koostamisel, muutmisel või läbivaatamisel. Sellise üldsuse osalemise kord on sätestatud kõnealuse artikli lõigetes 3, 4 ja 5. Komisjoni puhul on üldised sätted ette nähtud teatises „Huvitatud isikutega konsulteerimise üldpõhimõtted ja miinimumnõuded”. (5) Kõik komisjoni osakonnad peaksid neid kohaldama keskkonnaga seotud kavade või programmide koostamisel, muutmisel või läbivaatamisel.
            
         
               (5)
            
            
               Määruse (EÜ) nr 1367/2006 IV jaotisega on ette nähtud haldusaktide ja haldusliku tegevusetuse vaidemenetlust käsitlevad sätted, mille rakendamiseks peab komisjon vastu võtma üksikasjalikud eeskirjad.
            
         
               (6)
            
            
               Määruse (EÜ) nr 1367/2006 artikli 1 lõike 2 jõustamiseks on vaja praktilist juhendit, millega üldsust teavitada neile kõnealusest määrusest tulenevatest õigustest.
            
         
               (7)
            
            
               Kodukorda tuleks vastavalt muuta.
            
         
               (8)
            
            
               Määruse (EÜ) nr 1367/2008 artikli 13 kohaselt tuleks käesolevat otsust kohaldada alates 28. juunist 2007,
            
         ON TEINUD JÄRGMISE OTSUSE:
   Artikkel 1
   Käesoleva otsuse lisas esitatud tekst lisatakse kodukorrale.
   Artikkel 2
   Kohaldamise kuupäev
   Käesolevat otsust kohaldatakse alates 28. juunist 2007.
   
      Brüssel, 30. aprill 2008
      
         
            Komisjoni nimel
         
         
            komisjoni liige
         
         Stavros DIMAS
         
      
   
   
      (1)  ELT L 264, 25.9.2006, lk 13.
   
      (2)  EÜT L 145, 31.5.2001, lk 43.
   
      (3)  EÜT L 308, 8.12.2000, lk 26.
   
      (4)  EÜT L 345, 29.12.2001, lk 94.
   
      (5)  KOM(2002) 704 (lõplik), 11.12.2002.
   
      LISA
      Euroopa Parlamendi ja nõukogu määruse (EÜ) nr 1367/2006 (keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes) üksikasjalikud rakenduseeskirjad
      Artikkel 1
      Juurdepääs keskkonnainfole
      Määruse (EÜ) nr 1367/2006 artiklis 7 osutatud 15-tööpäevane tähtaeg algab kuupäeval, mil taotlus registreeritakse vastutavas komisjoni osakonnas.
      Artikkel 2
      Üldsuse osalemine
      Määruse (EÜ) nr 1367/2006 artikli 9 lõike 1 rakendamisel tagab komisjon üldsuse osalemise vastavalt teatisele „Huvitatud isikutega konsulteerimise üldpõhimõtted ja miinimumnõuded”. (1)
      
      Artikkel 3
      Vaide esitamine
      Haldusakti või haldusliku tegevusetusega seotud vaided saadetakse postiga, faksiga või e-postiga osakonnale, mis vastutab selle sätte kohaldamise eest, mille alusel haldusakt vastu võeti või mille puhul on väidetavalt tegemist haldusliku tegevusetusega.
      Vastavad kontaktandmed tehakse asjakohasel viisil üldsusele teatavaks.
      Kui vaie saadetakse muule osakonnale kui vaidemenetluse eest vastutavale osakonnale, edastab see vaide vastutavale osakonnale.
      Kui vastutav osakond ei ole keskkonna peadirektoraat, teavitab see osakond kõnealust peadirektoraati esitatud vaidest.
      Artikkel 4
      Otsused esitatud vaiete vastuvõetavuse kohta
      1.   Niipea kui esitatud vaie on registreeritud, saadetakse vaide esitanud valitsusvälisele organisatsioonile kättesaamistõend, vajaduse korral elektroonilisel teel.
      2.   Asjaomane komisjoni osakond otsustab, kas valitusvälisel organisatsioonil oli õigus vaiet esitada vastavalt otsusele 2008/50/EÜ. (2)
      
      3.   Kodukorra artikli 14 kohaselt delegeeritakse esitatud vaide vastuvõetavuse kohta otsuse tegemine asjaomasele peadirektorile või osakonnajuhatajale.
      Esitatud vaide vastuvõetavuse kohta tehtavad otsused hõlmavad otsuseid, milles käsitletakse valitsusvälise organisatsiooni vaide esitamise õigust vastavalt käesoleva artikli lõikele 2, vaide õigeaegset esitamist vastavalt määruse (EÜ) nr 1367/2006 artikli 10 lõike 1 teisele lõigule ning vaide esitamise põhjuste märkimist ja põhjendamist vastavalt otsuse 2008/50/EÜ artikli 1 lõigetele 2 ja 3.
      4.   Kui lõikes 3 osutatud peadirektor või osakonnajuhataja leiab, et esitatud vaie on täielikult või osaliselt vastuvõetamatu, teatatakse sellest kirjalikult ja vajaduse korral elektrooniliselt vaide esitanud valitsusvälisele organisatsioonile ning esitatakse põhjendused.
      Artikkel 5
      Otsused esitatud vaiete sisu kohta
      1.   Komisjon võtab vastu kõik otsused, milles määratakse kindlaks, et haldusakt, mille puhul nõutakse vaidemenetlust, või väidetav halduslik tegevusetus on vastuolus keskkonnaõigusega.
      2.   Vastavalt kodukorra artiklile 13 volitatakse komisjoni liiget, kes vastutab selle sätte kohaldamise eest, mille alusel asjaomane haldusakt vastu võeti või mille puhul on väidetavalt tegemist haldusliku tegevusetusega, tegema otsust selle kohta, et haldusakt, mille puhul nõutakse vaidemenetlust, või väidetav halduslik tegevusetus ei ole vastuolus keskkonnaõigusega.
      Esimese lõigu alusel antud volituste edasidelegeerimine on keelatud.
      3.   Vaide esitanud valitsusvälisele organisatsioonile teatatakse vaidemenetluse tulemustest kirjalikult ja vajaduse korral elektrooniliselt ning esitatakse põhjendused.
      Artikkel 6
      Õiguskaitsevahendid
      Kõikides vastustes, milles valitsusvälisele organisatsioonile teatatakse, et vaie on kas täielikult või osaliselt vastuvõetamatu või et haldusakt, mille puhul nõutakse vaidemenetlust, või väidetav halduslik tegevusetus ei ole vastuolus keskkonnaõigusega, teavitatakse valitsusvälist organisatsiooni tema käsutuses olevatest õiguskaitsevahenditest, nimelt võimalusest algatada komisjoni vastu kohtumenetlus vastavalt EÜ asutamislepingu artiklis 230 sätestatud tingimustele ja/või esitada kaebus ombudsmanile vastavalt EÜ asutamislepingu artiklis 195 sätestatud tingimustele.
      Artikkel 7
      Avalikkuse teavitamine
      Praktilises juhendis esitatakse üldsusele teavet neile määrusest (EÜ) nr 1367/2006 tulenevate õiguste kohta.
      
         (1)  KOM(2002) 704 (lõplik).
      
         (2)  ELT L 13, 16.1.2008, lk 24.